**Muntlig spørsmål - fylkestingets junisamling 2016**

**fra representanten, I.V. Dahl, V**

**Spørsmål til Fylkesrådet**

Minoritetsrådgiver

Stillingen minoritetsrådgiver har siden 2008 vært en forsøksordning i den videregående skolen, med varierende omfang og mandat.

Blant annet går mandatet ut på å arbeide forebyggende mot ekstrem kontroll som kan begrense ungdommers frihet, f.eks. tvangsekteskap OG arbeide generelt for å fremme gode vilkår for barn og unge.

Man kan også se for seg at forebygging av radikalisering kan komme inn under en minoritetsrådgivers mandat.

Det finnes NOE forskning på ordningen, og et funn er at kollegaer til minoritetsrådgivere mener de bidrar med kompetanse de selv ikke har innenfor områder som tvangsekteskap og ekstrem kontroll innad i familien, men også integrering generelt.

Ordningen har hittil eksistert i fylker i sør-Norge.

Spørsmål:

Stillingen som minoritetsrådgiver har eksistert som en forsøksordning i den videregående skolen siden 2008. Er det aktuelt å innføre minoritetsrådgiver for den videregående skolen i Troms?

**Svar fra fylkesråd for utdanning, Roar Sollied (V) (inntil 2 minutter):**

Takk for spørsmål om minoritetsrådgiver!

Etter at antall flyktninger og asylsøkere til Troms økte høsten 2015, søkte Fylkeskommunen straks IMDi om en slik rådgiverstilling. Dessverre kom det ikke noe svar, så etter et halvt år tok Fylkesråden telefonisk kontakt med Integrerings- og mangfoldsdirektoratets avdeling i nord (IMDi Nord). Den muntlige tilbakemeldingen fra fungerende regiondirektør Roger Solstad var at før flere slike stillinger ble fordelt i landet, måtte IMDi sjøl få avklart mer om videre finansiering, oppdrag og mandat for slike stillinger. IMDi var innstilt på å legge den første stillingen i Nord-Norge av dette slaget til Tromsø.

Under framleggingen av integreringsmeldingen den 11. mai i Oslo hadde Fylkesråden et uformelt møte med regiondirektør i IMDi Nord, Dulo Dizdarevic og ekspedisjonssjef for saksområdet. De kunne fortsatt ikke love oss den omsøkte stillingen, men var nå mer positiv i forhold til mulighetene for realisering.

Forleden var Fylkesråden på ny i kontakt med IMDi nord, som ber oss være tålmodig i påvente av operasjonaliseringen av St.m 30 (2015-16). Det kan være lovende nytt, for der melder regjeringen blant annet at de ville legge fram en ny handlingsplan mot tvangsekteskap og kjønnslemlestelse for perioden 2017-2020. Siden IMDi må avvente iverksettingen av ny handlingsplan, betyr det at vi ikke får stillingen på plass i dette kalenderåret. Vi forutsetter imidlertid at den vil komme og at slike stillinger fortsatt vil bli finanisert fra eller gjennom IMDi.

En minoritetsrådgiver vil være kjærkommen for vårt arbeid med opplæring og integrering av minoritetsspråklige. Antallet minoritetsspråklige øker på våre skoler, blant annet siden vi har invitert alle kommunene til å legge grunnskoleutdanning for de eldste mindreårige til videregående skoler etter Sjøveganmodellen.